KLASA: UP/I-034-01/24-01/35

URBROJ: 711-02-01/02-2024-04

Zagreb, 25. travnja 2024.

**DAMIR MIRKOVIĆ**

**ravnatelj Centra za razvoj Brodsko-posavske županije**

**Predmet: DAMIR MIRKOVIĆ, ravnatelj Centra za razvoj Brodsko-posavske županije**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 25. travnja 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 16. travnja 2024.g. zaprimilo neanonimnu prijavu u kojoj se u bitnom navodi da obveznik Dragan Mirković nije podnio imovinsku karticu.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Damir Mirković obnaša dužnost ravnatelja Centra za razvoj Brodsko-posavske županije od 01. lipnja 2022.g. dok je ranije obnašao dužnost zamjenika župana Brodsko-posavske županije od 01. lipnja 2017.g. do 19. svibnja 2021.g.

Člankom 10. st. 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo je radi provjere navoda iz prijave izvršilo uvid u Registar imovinskih kartica kojeg vodi Povjerenstvo te je utvrdilo da je obveznik uredno podnosio sve imovinske kartice, i to da je 19. lipnja 2017.g. podnio imovinsku karticu povodom stupanja na dužnost, potom 31. prosinca 2018.g. imovinsku karticu povodm ispravka, 25. ožujka 2019.g. imovinsku karticu povodom promjene, 15. srpnja 2021.g. imovinsku karticu povodom prestanka obnašanja dužnosti, 28. lipnja 2022.g. imovinsku karticu povodom stupanja na dužnost, 31. siječnja 2023.g.

godišnju imovinsku karticu za 2022.g. te 22. veljače 2024.g. godišnju imovinsku karticu za 2023.g.

 Povjerenstvo ističe kako obveznik nije bio u obvezi podnošenja imovinske kartice za 2021.g. budući da tada nije obnašao niti jednu dužnost u smislu odredbi ZSSI-a.

 Slijedom navedenog Povjerenstvo je utvrdilo da u odnosu na navode iz prijave protiv obveznika Damira Mirkovića nisu ispunjene pretpostavke za vođenje postupka.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Damir Mirković, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana